Kommentarer til institusjonsutvalgets problemforståelse

Institusjonsutvalgets problemforståelse samsvarer i det vesentlige med barneverntjenesten i Stavanger sine erfaringer med utfordringsbildet på institusjonsområdet og støtter derfor institusjonsutvalgets problemforståelse på alle områder.

Stavanger barneverntjeneste har følgende kommentarer.

**1.5 Kvalitetsmål 4: Barn og familier skal møte tjenester som er samordnet og preget av kontinuitet**

For barn på institusjon er det særlig dokumentert mangler i den psykiske helsehjelpen. Mange barn får ikke nødvendig hjelp, og hjelpen som tilbys er for lite fleksibel og ikke tilpasset barnas situasjon.

Stavanger barnevern har over lang tid erfart at barn i institusjon ikke får tilstrekkelig psykisk helsehjelp og at det er mangler klare retningslinjer for ansvarsforholdet mellom helsetjenestene og barnevernet.

Tverrfaglig helsekartlegging kan være viktig for å få kunnskap om barnas helsebehov, men teamene som utfører kartleggingen har ikke henvisningsrett for å sikre at behovene som avdekkes følges opp. Dette ansvar er i dag er lagt til barnevernstjenestene. Stavanger barnevern er usikker på om dette ansvaret i framtiden bør legges til barneverntjenesten og er enig i utvalget sin vurdering, at det er behov for en tydeliggjøring av ansvar og forpliktelser på tvers av sektorer.

***Stavanger barnevern støtter utvalgets problembeskrivelse*** *«Utvalget mener det er behov for å vurdere endringer for å sikre barn på institusjon får den helsehjelpen de har krav på, og at hjelpen gis på en måte som skaper tillit og møter barna der de er».*

Stavanger barnevern foreslår følgende tiltak:

* Det statlige barnevernet må etablere institusjoner i alle sentrale områder/regioner av landet, slik at det er mulig å gi spesialiserte tiltak for ungdom i samme region som en hører til. I dag er de spesialiserte tiltak så små og så spredt at mange ungdommer må flyttes langt bort fra sitt nærområde, og den situasjonen må endres!
* Det bør også vurderes å etablere «kombi-institusjoner» med barnevern og psykiatri i alle regioner. I dag er det to slike institusjoner i Norge, på Sørlandet og i Bodø, det dekker ikke behovet!

**1.6 Kvalitetsmål 5: Barnevernets ressurser skal utnyttes godt**

Institusjonsutvalget peker på at faglige føringer og økonomiske insentiver for bruk av hjelpetiltak i hjemmet og fosterhjem fremfor institusjon har ført til at bruken av institusjon over tid er kraftig redusert.

Stavanger barnevern er enig i at en hevet terskel for bruk av institusjon/og et sterkt redusert tilbud, har ført til bruk av fosterhjem for barn med større oppfølgingsbehov enn tidligere og at det å rekruttere nok fosterhjem er en vedvarende utfordring, spesielt til barn med store behov, og at det spesielt er utfordrende å rekruttere fosterhjem til ungdom.

Stavanger barnevern støtter utvalget sin vurdering av at for noen barn er god omsorg og tilpasset hjelp på en institusjon en bedre løsning enn fosterhjem. Stavanger barnevern har ikke vært enig i nedbyggingen av gode og etablerte barnehjem/omsorgsinstitusjoner og ser frem til institusjonsutvalgets problembeskrivelse og støtter at det etableres omsorgsinstitusjoner/omsorgstilbud for barn som ikke kan nyttiggjøre seg fosterhjem, og som heller ikke passer inn i atferds institusjoner.

Stavanger barnevern mener at kommunene bør kunne gis reell mulighet for å etablere og drifte lokale/kommunale «omsorgsinstitusjoner». I dag er det kommunale barneverninstitusjoner i Larvik og Alta kommuner. Larvik sin kommunale barneverninstitusjon har vært etablert i over 10 år, og er en meget veldrevet og potensiell modellinstitusjon for kommunal barneverninstitusjon. Vi har kjennskap til at Karmøy kommune har søkt om godkjenning av kommunal barneverninstitusjon, som nå er til behandling. Stavanger kommune har sak om kommunal barneverninstitusjon til vurdering, på oppdrag fra kommunestyret i Stavanger. Kommunene trenger å få realisert det praktiske meransvaret for barneverntjenester som følger av barnevernreformen, og at dette også kommer til uttrykk på institusjonsområdet.  
  
Ansvaret for akutt, atferds- og rusinstitusjoner bør fortsatt ligge hos det statlige barnevernet.

Forslag til tiltak

* Det legges til rette for at de kommunene som ønsker det skal kunne etablere barnehjem/oppveksttiltak/omsorgsinstitusjoner med lokal forankring.
* For å realisere grunnlag for kommunale barnehjem/omsorgsinstitusjoner må det etableres en ny godkjenningsinstans for kommunale institusjoner. En kan ikke bruke dagens statlige godkjenningsorgan i Bufetat region øst for kommunale institusjoner.   
  Ny godkjenningsordning bør vurderes lagt til Fylkeskommunen for å sikre lokal forankring, kunnskap og tilhørighet.

Stavanger barnevern støtter utvalgets vurdering av at *det er nødvendig å tydeliggjøre for hvilke barn institusjon er det rette tilbudet, og når tilbudet bør gis for å gi barna best mulig framtidsmuligheter.*